
הכנסת השמונה עשרה






נוסח לא מתוקן

מושב ראשון

פרוטוקול 

מישיבת ועדת הכספים

יום רביעי, ה' בתשרי התש"ע (23 בספטמבר 2009), שעה 12:00

סדר היום:

תיקונים בתקנון הבורסה – השעיית נייר ערך מהמסחר בבורסה עקב אי פרסום דוחות כספיים

חברי הוועדה:

יעקב אדרי

אורי אורבך

יצחק וקנין

אמנון כהן

ציון פיניאן

עו"ד שמשון אלבק, היועץ המשפטי, רשות לניירות ערך, משרד האוצר

איציק שורקי, סגן מנהלת המחלקה הכלכלית, רשות לניירות ערך, משרד האוצר

עו"ד קרן חיון, הבורסה לניירות ערך

עו"ד מירב לשם, הבורסה לניירות ערך

ייעוץ משפטי:

ענת מימון

הילה כהן

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

תיקונים בתקנון הבורסה – 

השעיית נייר ערך מהמסחר בבורסה עקב אי פרסום דוחות כספיים

היו"ר משה גפני:


אני פותח את ישיבת ועדת הכספים. אנחנו דנים בתיקונים בתקנון הבורסה – השעיית נייר ערך מהמסחר בבורסה עקב אי פרסום דוחות כספיים.


אמר לי מנהל הוועדה שמדובר בדיון קצר וכי אין הרבה בעיות.

אמנון כהן:

אנחנו באים לדיון בזמן הפגרה אבל לא ראיתי את הדחיפות בנושא הזה. 

שמשון אלבק:

אני אסביר.

היו"ר משה גפני:


לך תדע אם פתאום תיפול הבורסה או תעלה.

שמשון אלבק:

הבורסה ממשיכה לפעול. 

היו"ר משה גפני:


טמיר, תציג את היועץ המשפטי של הרשות לניירות ערך.

טמיר כהן:


עורך דין שמשון אלבק, היועץ המשפטי של הרשות לניירות ערך. ותיק ומשתף פעולה עם הוועדה.

אמנון כהן:

כל אלה שסומכים על הבורסה שם נמצאים כספי הציבור, אנשים שמסתכנים בכל מיני הרפתקאות והשקעות שונות, האם יש פיקוח אם נותנים הלוואה לגוף כזה או אחר  והאם הנושא הזה נבדק כמו שצריך?

שמשון אלבק:

שאלת אותי שאלה בנוסח תפרק לי את הרגולציה על שוק ההון. אנחנו נזמין את הוועדה לרשות ניירות ערך ונסביר את המגזר שלנו בשוק ההון ויסביר גם הממונה על שוק ההון את הדברים שקשורים אליו.

אמנון כהן:

יהיה פיקוח על הפנסיה של הציבור?

שמשון אלבק:

פיקוח על הפנסיה של הציבור מתבצע בעיקרו על ידי המפקח על שוק ההון. הוועדה הזאת כבר בכנסת הקודמת הייתה בביקור ברשות ניירות ערך ואנחנו נשמח להזמין אתכם שוב.

אמנון כהן:

כאשר מזמינים, בדרך כלל אנחנו מגיעים.

שמשון אלבק:

הכפפה כבר באוויר. אדרבה. 

היו"ר משה גפני:


הוזמנו לסיור.

שמשון אלבק:

אני לוקח על עצמי לתאם את התאריך.

היו"ר משה גפני:


תתאם עם מנהל הוועדה.

אמנון כהן:

מדינת ישראל זכתה בראש רשות מאוד מקצועי שמכהן בתקופה לא פשוטה. אני רוצה לשבח את עבודתו של יושב-ראש הרשות לניירות ערך שבאמת שמר על כל האינטרסים של הציבור. אם אני יכול לציין  שני אישים עליהם יכולנו לסמוך ולומר שעשו משהו בתחום, הרי שזה ראש הרשות וסטנלי פישר, נגיד בנק ישראל. אלה שני אישים שיכולים לסמוך עליהם. כמובן גם הצוות המקצועי שכולל את עורך דין אלבק.

שמשון אלבק:

תודה רבה. עכשיו אנחנו ניגש לעניין. אנחנו מבקשים לתקן את תקנון הבורסה בעניין של השעיה ממסחר. תקנון הבורסה הנוכחי, אין בו שיקול דעת וכאשר חברה לא מגישה דוח במשך תקופה של מעל 30 ימים, באופן אוטומטי  היא מושעית מהמסחר. חברה צריכה להגיש דוח כל רבעון. אם היא מאחרת בהגשת דוח מעבר ל-30 ימים, לפי עמדת הבורסה אין שיקול דעת והיא מושעית מהמסחר.


המצב הזה איננו סביר בעינינו ולכן דירקטוריון הבורסה יזם תיקון שמאפשר לבורסה לפעול על פי הנחיה של רשות ניירות ערך מכיוון שלרשות ניירות ערך יש סמכות להאריך את המועד להגשת הדוחות ובדרך כלל הארכה כזאת גם תדרוש הפעלת שיקול דעת בשאלה האם לייצר השעיה ממסחר לאחר הארכה של 30 ימים או לא.


אני רוצה גם להעיר שהעניין הזה עלה אגב הארכת מועד שניתנה לחברת חשמל על ידי הרשות,  הארכה של 60 ימים להגשת הדוחות בעקבות הסוגיה של הפנסיות בדוחות הכספיים שלה ובעקבות ההארכה הזאת הבנו שצריך גם לייצר שיקול דעת על מנת להחליט האם להשעות או לא להשעות במסחר.

יעקב אדרי:

יש לי שאלה. אתה מדבר על שיקול דעת. שיקול הדעת שלך הוא בין 30 ימים לתקופה, זאת אומרת, להאריך מ-60 ימים ל-90 ימים? או שאתה אומר שניתן לך את שיקול הדעת ותפעל איך שאתה רוצה? יש הבדל בין הדברים.


שאלה נוספת היא בכמה חברות מדובר. האם זה כרוני או מדובר רק במספר מצומצם של חברות, כי אם זה כך, לשם מה להשתגע?

שמשון אלבק:

ראשית, אף אחד לא משתגע. לתת לרשות ניירות ערך סמכות, זה לא להשתגע.


לגופו של עניין. מדובר במספר חברות מצומצם ולא גדול. 

היו"ר משה גפני:


בערך כמה?

שמשון אלבק:

בודדות. 

איציק שורקי:

יש לא מעט אורכות שהרשות נותנת.

שמשון אלבק:

לא מעבר ל-30 ימים. מדובר במספר בודד.

היו"ר משה גפני:


מה קרה עם חברת החשמל?

שמשון אלבק:

חברת החשמל קיבלה אורכה של 60 ימים בגלל שעשו שינוי. יש שינוי מהותי. חברת חשמל פנתה לרשות ניירות ערך בפרה-רולינג, זאת אומרת, לבקש הנחיה מקדמית לפני שמגישים דוחות איך להציג את ההפרשות לפנסיות של חברת החשמל. מדובר בסכום של 6 מיליארד שקלים. רשות ניירות ערך נתנה את התשובה לפרה-רולינג הזה בתוך שבועיים מרגע הפנייה, אבל לקראת המועד שבו היה צריך להגיש את הדוחות. מכיוון שהתשובה שנתנה רשות ניירות ערך דרשה עבודה עצומה על הדוחות, היה לנו ברור שאי אפשר להגיש את הדוחות במועד. מכיוון שאי אפשר היה להגיש את הדוחות במועד, דחינו לחברת חשמל ב-60 ימים.

היו"ר משה גפני:


אבל אין לכם שיקול דעת.

שמשון אלבק:

יש לנו שיקול דעת להאריך מועד. אחרי שהארכנו את המועד, עלתה השאלה של ההשעיה ממסחר. הארכת מועד זה בסמכות לפי החוק.

היו"ר משה גפני:


לא כך הבנתי אתמול. זאת אומרת, לי יש חברה, אני צריך להגיש את הדוחות עד 1 בינואר, אם אני לא מגיש אותם עד ה-1 בינואר, אני מושעה.

שמשון אלבק:

לא. אם אתה לא מגיש עד 1 בינואר, סופרים 30 ימים, עד 30 בינואר.

היו"ר משה גפני:


לא הגשתי ב-30 ימים אלה, ב-31 בינואר, אני מושעה. אין שיקול דעת.

שמשון אלבק:

הבורסה משעה.

היו"ר משה גפני:


אני פונה לבורסה או לרשות לניירות ערך ואני מסביר שאני חייב אורכה של חצי שנה. הרשות לניירות ערך מוסמכת במקרה הזה?

שמשון אלבק:

היא מוסמכת לתת אורכה.

היו"ר משה גפני:


הרשות לניירות ערך הסכימה שאני אדחה את הגשת הדוח בחצי שנה. אני לא מושעה?

שמשון אלבק:

אתה מושעה.

היו"ר משה גפני:


אבל אתה הסכמת.

שמשון אלבק:

אבל ההסכמה שלי לתת לך אורכה איננה אומרת שהבורסה לא תשעה אותך מהמסחר. זאת הייתה הבעיה בגלל ביקשנו את התיקון הזה.

אמנון כהן:

מה יהיה היום?

שמשון אלבק:

מחר, אחרי שהתיקון הזה יעבור.

היו"ר משה גפני:


לפני התיקון. 

שמשון אלבק:

אתה מושעה ואני אסביר גם למה.

היו"ר משה גפני:


כי עברו 30 ימים. אין שיקול דעת.

שמשון אלבק:

אין שיקול דעת ואני גם אסביר למה.

היו"ר משה גפני:


הבנתי. 

יעקב אדרי:

עכשיו הוא רוצה לבטל את ההשעיה.

היו"ר משה גפני:


אני עכשיו מדבר על חברת החשמל.  מתי חברת החשמל הייתה צריכה להגיש דוחות?

שמשון אלבק:

הייתה צריכה להגיש דוחות עד סוף אוגוסט.

היו"ר משה גפני:


היא לא הגישה בגלל הנושא הזה של ההפרשות לפנסיה, 6 מיליארד שקלים, ואתם אמרתם שזאת עבודה שצריכה לקחת לפחות 60 ימים.

שמשון אלבק:

עד 60 ימים.

היו"ר משה גפני:


עבר המועד של ה-30 ימים, חברת החשמל מושעית מהבורסה?

יעקב אדרי:

כן.

היו"ר משה גפני:


אם אנחנו לא מאשרים את זה, זה מה שיקרה.

שמשון אלבק:

נכון.

יעקב אדרי:

במפורש כן. את זה הם רוצים לשנות.

ציון פיניאן:


הם רוצים שהרשות לניירות ערך תחליט איך ומתי.

היו"ר משה גפני:


זאת אומרת, אם אנחנו עכשיו מתפזרים, חברת החשמל מושעית בסוף ספטמבר.

שמשון אלבק:

ככל שזאת תהיה החלטתה של הבורסה, זאת העמדה שלה והיא תפעל על פי זה.

היו"ר משה גפני:


לא. אמרת שלבורסה אין שיקול דעת.

שמשון אלבק:

אמרתי שלפי עמדת הבורסה אין לה שיקול דעת.

ציון פיניאן:


כלומר, חברת החשמל מושעית.

שמשון אלבק:

אני לא יכול לומר מכיוון שהסמכות היא של הבורסה וזה על פי עמדתה.

היו"ר משה גפני:


אני שואל אותך בתור יועץ משפטי פרטי וזה לא קשור לעניין.

שמשון אלבק:

אני לעולם לא אהיה יועץ משפטי פרטי. כל עוד אני בתפקיד.

היו"ר משה גפני:


אם כן, במקרה הזה חברת החשמל מושעית.

יעקב אדרי:

הם באים לפתור את בעיית חברת החשמל.

היו"ר משה גפני:


גבירתי היועצת המשפטית של הוועדה, אני מבקש לדעת. אם אנחנו לא מקבלים החלטה ולא משנים את תקנון הבורסה, מה הולך לקרות עם חברת החשמל?

יעקב אדרי:

יש בעיה. השינוי בא היום לפתור את בעיית חברת החשמל.

ענת מימון:

הנוסח אומר שהמנהל הכללי של הבורסה או מי שהוסמך לכך ישעה את המסחר בנייר ערך במקרה בו החברה לא הגישה דוחות כספיים וחלף חודש מהמועד שנקבע. כלומר, ישעה את המסחר.

יעקב אדרי:

אין שיקול דעת.

ענת מימון:

אין שיקול דעת. יותר מזה, הסיפא של אותו סעיף אומרת שלעניין סמכות המנהל הכללי, לא תובא בחשבון הארכת מועד שניתנה על ידי הרשות לניירות ערך.

יעקב אדרי:

חברת חשמל לוחצת לשנות.

היו"ר משה גפני:


זה ברור לגמרי. מי מהבורסה יכול להתייחס? אם אנחנו מאשרים את זה, אנחנו מצילים את חברת החשמל?

יעקב אדרי:

ינתקו להם את החשמל.

מירב לשם:

לבורסה אין שיקול דעת. ברגע שיתמלאו התנאים של הסעיף, המסחר בניירות ערך של חברת חשמל יושעה מהמסחר.

יעקב אדרי:

זה ברור. התשובה היא ברורה.

היו"ר משה גפני:


אם אנחנו נאשר את מה שהרשות לניירות ערך מבקשת?

מירב לשם:

עדיין יהיו התנאים. עדיין, לפי הנוסח המוצע שאושר בדירקטוריון הבורסה, רשות ניירות ערך צריכה לשקול את כל השיקולים השונים ולהחליט האם היא סוברת שבנסיבות העניין מן הראוי להמשיך את המסחר בניירות ערך ואז להודיע לבורסה לא להשעות את המסחר ואנחנו לא נשעה את המסחר.

היו"ר משה גפני:


השאלה של כולנו כאן או של רובנו היא לגבי שיקול הדעת. אחרי שנאשר את התקנות האלה, שיקול הדעת לא מוגבל. זאת אומרת, אין מועדים יותר.

מירב לשם:

שיקול דעת היום מוקנה כבר בחוק לרשות ניירות ערך להאריך את המועד להגשת דוחות כספיים, ובזה לא מדובר כרגע וזה לא על שולחן הוועדה. הדבר היחיד שמונח על שולחן הוועדה הוא האם כאשר הרשות כבר שקלה את כל השיקולים הרלוונטיים ובגדול מדובר באותה מסכת של שיקולים שמנחה את הרשות האם לתת לחברה לדחות את המועד או לחייב אותה להגיש את הדוחות בזמן. אם הרשות שוקלת את השיקולים האלה, מצטרף עוד נושא שהיא שוקלת באותה מסגרת של שיקולים, אם היא כבר החליטה בעניין, האם גם לא להשעות את המסחר.

היו"ר משה גפני:


ואם הרשות לניירות ערך דנה בעניין בשיקול הדעת שיש לה והיא מחליטה שמאריכים את המועד בחצי שנה, אתם תהיו מוסמכים, אחרי האישור הזה, להחליט שחצי שנה זה הרבה זמן ולתת רק שלושה חודשים?

מירב לשם:

לא לפי הנוסח שמובא בפני הוועדה. אני חייבת גם לומר שהסעיף הזה היה מנוסח, היו לו במשך השנים, ב-15 השנים האחרונות, הוא עבר כמה גלגולים ואנחנו פועלים בסעיף הזה בתיאום עם רשות ניירות ערך. רשות ניירות ערך, כשהיא חושבת שיש פערי מידע שהחברה חייבת לפרסם את הדוחות ולא נבצר מצד החברה, היא לא נותנת לחברה את הארכה. אם היא חושבת, זה ממש המסגרת הטבעית של הדברים.

היו"ר משה גפני:


יש מתח בין הבורסה לבין הרשות לניירות ערך?

מירב לשם:

אנחנו פועלים בשיתוף פעולה עם המפקח.

יעקב אדרי:

למה לא ביקשתם את זה עד היום?

שמשון אלבק:

אני אסביר למה. אני לא זוכר מצב  שאנחנו נתנו אורכות כאלה גדולות. הרציונל שעומד מאחורי מתן האורכה הוא מצב שבו אנשים פועלים על סמך מידע חסר. החוק אומר שצריך כל שלושה חודשים להגיש דוחות כדי שהמידע העדכני יהיה בידי הציבור. לכן אנחנו בדרך כלל לא נותנים אורכות בסדר הגודל הזה.

ציון פיניאן:


אתה יכול לקרוא לזה תיקון חברת חשמל?

שמשון אלבק:

לא, אני לא יכול לקרוא לזה תיקון חברת חשמל. אמרתי במפורש ולא הסתרתי דבר מפני הוועדה הזאת,  שהבעיה הזאת עלתה על השולחן בעקבות חברת חשמל כי ראינו שאין שיקול דעת, אבל זה יכול להיות לגבי כל חברה אחרת ובכל סיטואציה אחרת. שלא תהיה טעות, אנחנו לא עושים כאן שום  דבר לטובת חברת חשמל. מדובר בניירות שהיא כבר הנפיקה. אנחנו צריכים למשל לשקול מצב שבו קרן פנסיה אמריקאית רוצה למכור איגרות חוב של חברת חשמל והיא לא יכולה כי אין בורסה. זאת הבעיה וזאת בעיה קשה.

היו"ר משה גפני:


אנחנו קוראים לזה תיקון חברת חשמל.

ענת מימון:
תיקון סעיף 6ב(1). החלק הרביעי בתקנון הבורסה. אני אקריא את התיקון, את השורה שאנחנו מוסיפים.


"אלא אם כן הודיעה רשות ניירות ערך לבורסה כי בנסיבות העניין יש להימנע מהשעיית המסחר בנייר הערך".

היו"ר משה גפני:


אנחנו מצביעים.

ה צ ב ע ה

אושר פה אחד

שמשון אלבק:

אני מודה לוועדה.

היו"ר משה גפני:


בוועדה זה נקרא תיקון חברת חשמל.

תודה רבה.

הישיבה ננעלה בשעה 12:20

